1.Indledning

1.1.Forordning (EF) nr. 223/2009 om europæiske statistikker

Dette er den anden rapport, der er udarbejdet i overensstemmelse med forordning (EF) nr. 223/2009 om europæiske statistikker og navnlig artikel 11, stk. 4, hvori det fastslås, at:

"Medlemsstaternes forpligtende indsatser skal overvåges regelmæssigt af Kommissionen på grundlag af årlige rapporter, som indsendes af medlemsstaterne, og ajourføres efter behov.

…

Kommissionen aflægger rapport til Europa-Parlamentet og Rådet om de offentliggjorte forpligtende indsatser og, hvor det er relevant, om statusrapporter senest den 9. juni 2018 og derefter hvert andet år."

Den første rapport blev offentliggjort i 2018.

1.1.Forpligtende indsats for tillid til statistik

Konceptet "forpligtende indsats for tillid til statistik" (herefter "forpligtende indsats") blev skabt med det formål at forbedre kvalitetsstyringsrammen for statistikker. Det blev første gang beskrevet i en meddelelse fra Kommissionen i 2011. Tanken var at inddrage de nationale regeringer i ansvaret for landets overholdelse af adfærdskodeksen for europæiske statistikker.

Adfærdskodeksen for europæiske statistikker fastsætter standarden for udvikling, udarbejdelse og formidling af europæiske statistikker. Den bygger på 16 principper, der er vejledende for de institutionelle rammer, de statistiske produktionsprocesser og de statistiske produkter. Den skal sikre, at statistikker udarbejdet inden for det europæiske statistiske system ikke blot er relevante, rettidige og nøjagtige, men også overholder principperne for professionel uafhængighed, upartiskhed og objektivitet. De forpligtende indsatser danner en forbindelse mellem adfærdskodeksen for europæiske statistikker og en medlemsstats regering, som ikke fandtes tidligere.

I artikel 11, stk. 3, i forordning (EF) nr. 223/2009 betegnes de forpligtende indsatser som instrumenter, der yderligere har til formål at sikre offentlig tillid til europæiske statistikker og fremskridt inden for gennemførelsen af de statistiske principper i adfærdskodeksen, som skal etableres af både medlemsstaterne og Kommissionen.

I betragtning 17 i ændringsforordningen, (EU) 2015/759 fastsættes det desuden, at de forpligtende indsatser bør "omfatte særlige tilsagn fra den pågældende medlemsstats regering om at forbedre eller bevare betingelserne for gennemførelsen af adfærdskodeksen".

2.Oversigt over forpligtende indsatser for tillid og rapporter fra medlemsstaterne

2.1.Generelle bestemmelser

I henhold til artikel 11 i forordning (EF) nr. 223/2009 skal medlemsstaterne udarbejde og offentliggøre en forpligtende indsats for tillid til statistik, eller i det mindste forelægge Kommissionen og offentliggøre en statusrapport om gennemførelsen af adfærdskodeksen og den indsats, der er gjort for at etablere en forpligtende indsats. Kommissionen overvåger regelmæssigt de forpligtende indsatser på grundlag af årlige rapporter, som indsendes af medlemsstaterne.

Ifølge samme artikel skal medlemsstaterne inden etableringen af en forpligtende indsats forelægge Kommissionen og derefter offentliggøre en statusrapport om gennemførelsen af adfærdskodeksen og, hvor dette er relevant, om den indsats, der er gjort for at etablere en sådan forpligtende indsats. Statusrapporten skal ajourføres hvert andet år.

Som det var tilfældet med Kommissionens rapport for 2018 i henhold til artikel 11, stk. 4, i forordning (EF) nr. 223/2009, rapporterede de fleste medlemsstater parallelt med deres rapporter om gennemførelsen af de forbedringsforanstaltninger, der udspringer af den anden runde i peer review-processen, ifølge hvilken medlemsstaterne rapporterer til Kommissionen (Eurostat) hvert år i januar måned om de foranstaltninger, de har truffet som opfølgning på peer review-processen.

Som statusrapport over den forpligtende indsats skal medlemsstaten offentliggøre den del af peer review-rapporten, som udgør rapporteringen om den forpligtende indsats.

2.2.Formen af den forpligtende indsats